Eftir hina tiltölulega-stöðugu A Dangerous Method snýr leikstjórinn David Cronenberg sér aftur að þeim súrrealísma og grófa ofbeldi sem hefur gert hann frægan . Myndin heitir Cosmopolis og skartar engum öðrum en vampírunni Robert Pattinson í aðalhlutverki , en það má ekki segja að hann sé á heimavelli hér . Hann leikur milljónamæringinn Eric Parker og myndin spannar einn dag í lífi hans . Það vill svo til að á þessum degi byrjar Eric að tapa peningum hægri vinstri án útskýringar og ákveður hann einfaldlega að sætta sig við hrunið og skemmta sér á meðan hann getur . Vitandi fyrri sögu leikstjórans er auðveldlega hægt að sjá hvernig svona auðveld uppsetning breytist í kolklikkaðan leir sem Cronenberg mun án efa móta á óhugsandi hátt . Samkvæmt hinni nýútgefnu stiklu fyrir myndina verður þessi álíka sturluð og hrottaleg og bílslysa-erótík Cronenbergs frá árinu 1996 , Crash ; jafnvel verður hún svipað umdeild . Þetta er fyrsta myndin byggð á handriti eftir Cronenberg sjálfan í 13 ár ( sem er sjálft byggt á skáldsögu eftir Don DeLillo ) og það tók hann rétt yfir 6 daga að skrifa það . Hún er væntanleg þann 23. maí næstkomandi . Sem aðdáandi leikstjórans hafði ég satt að segja ekki miklar væntingar þegar að ég heyrði að næsta myndin hans yrði bókstaflega Robert Pattinson í limmósíu , en stiklan hefur gjörbreytt álitinu og sett hana á kortið hjá mér . Er andinn sá sami hjá ykkur lesendum ?